ইভা ফন বাহর (পদার্থবিদ)

**ইভা উইলহেলমিনা জুলিয়া ফন বাহর-বারগিয়াস** (১৬ সেপ্টেম্বর ১৮৭৪ – ২৮ ফেব্রুয়ারি ১৯৬২) একজন সুইডীয় পদার্থবিদ এবং একটি লোক উচ্চ বিদ্যালয়ের শিক্ষক ছিলেন। তিনি সুইডেনের প্রথম নারী যিনি পদার্থবিজ্ঞানে ডোসেন্ট হয়েছিলেন। তিনি কবি ড্যান অ্যান্ডারসনের সাথে যোগাযোগ ও সমর্থন, পদার্থবিদ লিজে মাইটনারের সাথে বন্ধুত্ব এবং সমর্থন এবং একজন ক্যাথলিক লেখক হিসেবে পরিচিত।

## জীবনী

### পটভূমি
ইভা ফন বাহরের বাবা ছিলেন জেলা বিচারক কার্ল ফন বাহর (১৮৩০-১৯০০) এবং মা এলিজাবেথ বোস্ট্রম (১৮৩৮-১৯১৪)। তিনি উপশালার মেয়র জোহান ফন বাহরের বোন এবং প্রধানমন্ত্রী এরিক গুস্তাফ বোস্ট্রমের ভাইঝি ছিলেন। ইভা ফন বাহর রোজল্যাগস-কুলার ম্যালবি খামারে জন্মগ্রহণ করেন।

### একাডেমিক কর্মজীবন
পরিবারের ইচ্ছা থাকা সত্ত্বেও তিনি শিক্ষা গ্রহণ করতে চেয়েছিলেন এবং ডেনমার্কের আসকভ ফোক হাই স্কুলে এক বছর পড়াশোনা করেন, যেখানে পৌল লা কুর তাকে পদার্থবিজ্ঞান ও গণিতের প্রতি উৎসাহিত করেন। ১৯০১ সালে ফন বাহর উপসালা বিশ্ববিদ্যালয়ে ভর্তি হন, ১৯০৭ সালে তিনি লিসেনশিয়েট পরীক্ষায় উত্তীর্ণ হন এবং ১৯০৮ সালে গ্যাসে অবলোহিত বিকিরণ শোষণ বিষয়ে তার ডক্টরাল থিসিস জমা দেন। তার থিসিস প্রশংসিত হয়েছিল এবং তাকে ডোসেন্ট উপবৃত্তি দেওয়া হয়েছিল, যার ফলে তিনি সুইডেনের প্রথম নারী পদার্থবিজ্ঞান ডোসেন্ট হন।

১৯০৯ সাল থেকে তিনি অধ্যাপক নুট অ্যাংস্ট্রমের সহায়তায় উপশালার পদার্থবিজ্ঞান বিভাগে ডোসেন্ট হিসেবে কাজ শুরু করেন। কিন্তু ১৯১০ সালে অ্যাংস্ট্রমের আকস্মিক মৃত্যুর পর ফন বাহরকে শিক্ষকতা করতে দেওয়া হয়নি। শুধুমাত্র ১৯২৫ সালের পর সুইডেনের বিশ্ববিদ্যালয়গুলোতে নারীদের কাজের অনুমতি দেওয়া হয়। ১৯১২ সালে উপশালা এবং শালমার্স কারিগরি প্রতিষ্ঠানে নারী হওয়ার কারণে অধ্যাপক হতে বাধা পাওয়ার পর, ফন বাহর বার্লিন বিশ্ববিদ্যালয়ে একটি পদের জন্য আবেদন করেন। সেখানে তিনি আলবার্ট আইনস্টাইন, ম্যাক্স প্লাঙ্ক, ম্যাক্স ফন লাউ এবং লিজে মাইটনারের মতো বিশিষ্ট পদার্থবিদদের সান্নিধ্য পান। লিজে মাইটনারের সাথে ফন বাহরের ঘনিষ্ঠ বন্ধুত্ব গড়ে ওঠে।

বার্লিন সফরের পর ফন বাহর মাইটনারের সাথে চিঠিপত্র বিনিময় করতেন। ১৯১৩ সালের জানুয়ারিতে তিনি পুনরায় বার্লিন ভ্রমণ করেন এবং অধ্যাপক হাইনরিখ রুবেন্সের অধীনে কাজ করেন। সেখানে ফন বাহর এমন কিছু পরীক্ষা-নিরীক্ষা চালিয়েছিলেন যা ম্যাক্স প্লাঙ্কের তত্ত্বগুলোকে সমর্থন করে, যার কারণে ১৯২২ সালে নোবেল বক্তৃতার সময় নিলস বোর একমাত্র সুইডীয় পদার্থবিদ হিসেবে তার নাম উল্লেখ করেছিলেন।

### সুইডেনে প্রত্যাবর্তন

১৯১৪ সালের জানুয়ারির শুরুতে ফন বাহরকে তার অসুস্থ মায়ের দেখাশোনার জন্য বার্লিন ত্যাগ করতে হয়। পরের বছর তিনি বার্লিনে ফেরার পরিকল্পনা করেছিলেন, কিন্তু প্রথম বিশ্বযুদ্ধ শুরু হওয়ার কারণে তা সম্ভব হয়নি। তাই তিনি ডালারনার ব্রুনভিক লোক উচ্চ বিদ্যালয়ে শিক্ষক হিসেবে যোগ দেন। সেখানে তার নিকলাস বারগিয়াসের সাথে দেখা হয় এবং ১৯১৭ সালের ১৯ জুন তারা বিবাহ বন্ধনে আবদ্ধ হন। ১৯১৮ সালের দিকে সুইডেনে খাদ্যাভাব দেখা দিলে স্কুলটি বন্ধ হয়ে যায় এবং তারা ডেনমার্কে ভ্রমণ করেন। সেখানে ক্যাথলিক ধর্মের প্রতি তার আগ্রহ জাগে, যদিও এর আগে তিনি নাস্তিক ছিলেন।

প্রথম বিশ্বযুদ্ধ শেষ হওয়ার পর লিজে মাইটনার সুইডেনে ফন বাহরের সাথে দেখা করতে আসেন এবং চার সপ্তাহ তার বাড়িতে থাকেন। ১৯১৯-১৯২০ সালের দিকে ফন বাহর লন্ডন, আলজিয়ার্স, তিউনিস এবং ইতালি ভ্রমণ করেন।

কয়েক বছর পর তিনি গথেনবার্গের ক্যাথলিক ধর্মীয় গোষ্ঠীর কাছাকাছি থাকার জন্য কুঙ্গালভে চলে যান। ১৯৩৮ সালের গ্রীষ্মে যখন জার্মানিতে লিজে মাইটনারের অবস্থা বিপজ্জনক হয়ে ওঠে, তখন ফন বাহর তাকে পালিয়ে আসতে এবং সুইডেনে গবেষণার ব্যবস্থা করতে সক্রিয় ভূমিকা পালন করেন।

১৯৩৮ সালের ডিসেম্বরে সুইডেনে থাকাকালীন লিজে মাইটনার এবং অটো রবার্ট ফ্রিশ নিউক্লীয় বিভাজন বা নিউক্লিয়ার ফিশন তত্ত্বটি দাঁড় করাতে সক্ষম হন।

ইভা ফন বাহর একজন পরোপকারী ব্যক্তিও ছিলেন। তিনি দীর্ঘ সময় ধরে লিজে মাইটনার এবং কবি ড্যান অ্যান্ডারসনকে সাহায্য করেছেন। ১৯৪৭ সালে স্বামীর মৃত্যুর পর ফন বাহর উপশালায় চলে যান। ১৯৬২ সালের ২৮ ফেব্রুয়ারি তিনি মৃত্যুবরণ করেন এবং তাকে স্টকহোমের ক্যাথলিক কবরস্থানে সমাহিত করা হয়।

## রচনাবলী
* 
* 
* 

## পাদটীকা

## তথ্যসূত্র

* Eva V J Bergius i *[[Svenskt biografiskt lexikon]]*, Volume 3 (1922), p.&nbsp;575
* Hedvig Hedqvist, *Kärlek och Kärnfysik*,  Albert Bonniers Forlag, Stockholm  (2012). 

## আরও পড়ুন
* 

## বহিঃসংযোগ

* ইভা ফন বাহর, সুয়েনস্ক বায়োগ্রাফিস্ক হ্যান্ডবোক থেকে (সুইডীয়)

বিষয়শ্রেণী:১৮৭৪-এ জন্ম
বিষয়শ্রেণী:১৯৬২-এ মৃত্যু
বিষয়শ্রেণী:১৯শ শতাব্দীর রোমান ক্যাথলিক
বিষয়শ্রেণী:২০শ শতাব্দীর রোমান ক্যাথলিক
বিষয়শ্রেণী:সুইডীয় নারী পদার্থবিদ
বিষয়শ্রেণী:সুইডীয় রোমান ক্যাথলিক লেখক
বিষয়শ্রেণী:ওস্টেরাকার পৌরসভার ব্যক্তি